**Награди Човек на годината 2017**

**Голяма награда**

Отец Паоло Кортези

**Две равностойни подгласни награди**

Златина Стайкова и Радослава Станчева

Кристина Костова

**Специални награди**

Специален приз „Цялостен принос“ – Кристиан Таков

Специален приз „Постоянство и храброст“ – Пол Найденов

Специален приз „Активисти на годината“ – Кампании и активизъм за животните в индустрията

Специален приз „Журналисти на годината“ – Асоциация на европейските журналисти – България

Специален приз „Вдъхновение на годината“ – Виктория Недялкова и Захари Недялков

Специален приз „Застъпници на годината“ – Български фонд за жените

**ОТЕЦ ПАОЛО КОРТЕЗИ**

**ГОЛЯМА НАГРАДА**

[Отец Паоло Кортези](https://bg.wikipedia.org/wiki/%D0%9F%D0%B0%D0%BE%D0%BB%D0%BE_%D0%9A%D0%BE%D1%80%D1%82%D0%B5%D0%B7%D0%B8) служи като католически свещеник в град Белене. Една от основните каузи, за които се бори, е почитането на жертвите на комунизма, включително чрез създаване на мемориал в бившия лагер „Белене“. По тази причина на 21 декември 2016 г. е награден с Почетен знак на президента на Република България за приноса си „за предаването на знанието за тоталитарното минало и всеотдайната работа за почитане на паметта на жертвите на комунистическия режим”.

Името му придоби по-голяма известност в България с опита му да приюти семейство сирийски бежанци. В отговор на това местни жители излязоха на протест срещу семейството от Дамаск, а самият отец Кортези стана жертва на заплахи и трябваше да се върне в Италия.

„Не можахме да защитим това мирно сирийско семейство. Дано Бог да ми прости. Аз вложих всички сили и действах според законите на страната, но не успях, въпреки че България е приела това семейство от Гърция и му е обещала закрилата си. За мен днес е много тъжен, траурен ден", казва отец Кортези в интервю на тръгване от България.

През септември 2017 г. той се върна в у нас и заяви, че се надява, че ще остане поне няколко години.

**ЗЛАТИНА СТАЙКОВА И РАДОСЛАВА СТАНЧЕВА**

**ВТОРА ПОДГЛАСНА НАГРАДА**

До миналата година в България е имало четири болнични училища (в София, Пловдив, Плевен и Момин проход), чиято цел е била да обучават децата, които се намират в период на болнично лечение. После държавата, вместо да разшири инициативата и в други градове, решава да ги закрие и да освободи дванайсетте учители, ангажирани в системата на болничните училища в страната. Вместо да прекратят работата си с децата в болницата обаче Златина Стайкова и Радослава Станчева решават, че трябва със собствени усилия и средства да създадат интерактивна стая към детското отделение на университетската болница „Свети Георги“ в Пловдив. През лятото на 2017 г. те създават и [сдружение „Образование и здраве“](http://ed-h-child.com/), което да защитава правата на хоспитализираните деца, подкрепяйки тях и семействата им в оздравителния процес чрез организиране на образователни и възпитателни дейности.

**КРИСТИНА КОСТОВА**

**ВТОРА ПОДГЛАСНА НАГРАДА**

Кристина Костова е българска художничка, създала първия цялостен шрифт на кирилица, предназначен за хора с дислексия, за да им помогне да четат по-добре. Резултатът е [дигитален шрифт](http://www.adysfont.com/), който може да се използва на всеки съвременен компютър. Дислексията не е заболяване, а различен начин, по който мозъкът обработва информацията. Именно неспособността ни да се съобразяваме с това, че не всички са като мнозинството, е нещото, което прави живота на хората с различно възприятие за света по-труден. Постижението на Кристина Костова е новаторско и оригинално. То има потенциала да повлияе в много сфери на живота – от печатните книги и документи, през текстовете в интернет и в електрониката, до табели и знаци във външните пространства.

**КРИСТИАН ТАКОВ**

**ЦЯЛОСТЕН ПРИНОС**

[Кристиан Таков](http://www.christiantakoff.com/blog/) е български юрист и университетски преподавател, доцент по гражданско, семейно и търговско право. Той почина през лятото на 2017 г. след дълго боледуване. От 2012 до 2017 г. е съветник на президента Росен Плевнелиев по правни въпроси. Доцент Таков бе един от любимите преподаватели на студентите в Софийския университет. За това свидетелства подписката, подкрепена от над 4000 души, с искане зала в университета да бъде кръстена на негово име. Дори и в последните месеци на живота си, въпреки заболяването, Таков използва позицията си, за да говори за проблемите в съдебната система, в законодателната власт, в банковата и образователната система, в медиите. Неговата голяма кауза през последните години беше реформата в правосъдието.

„Пазете правото. Включително и от закона“, казва Кристиан Таков в известната си реч пред абсолвентите от Великотърновския университет.

**ПОЛ НАЙДЕНОВ**

**ПОСТОЯНСТВО И ХРАБРОСТ**

Пол Найденов е дългогoдишен активист за правата на ЛГБТИ общността. Член е на фондация [Ресурсен център Билитис](http://www.bilitis.org/) и съосновател на Организацията на интерсекс хората в Европа (Organisation Intersex International Europe). Изминалата година беше особено важна за него, както и за интерсекс хората в България, тъй като беше обявен изходът от дългогодишната му съдебна битка за право на смяна на пола в личните му документи. На 22 февруари стана ясно, че е спечелил делото в Софийски градски съд, позволяващо за първи път в България на интерсекс човек да смени личните си документи в съответствие с пола, с който се самоопределя. По повод решението Найденов коментира, че празнува своя втори рожден ден. Личната му кауза е промяна на отношението към интерсекс хората и прекратяване на медицинските практики за „моделиране“ на пол при интерсекс децата, на което самият той е бил подложен.

**КАМПАНИИ И АКТИВИЗЪМ ЗА ЖИВОТНИТЕ В ИНДУСТРИЯТА**

**АКТИВИСТИ НА ГОДИНАТА**

[„Кампании и активизъм за животните в индустрията“ (КАЖИ)](http://caai.bg) е неправителствена организация, чиято дейност е посветена на постигането на етично отношение към животните. През 2017 г. фокусът на работата на организацията бяха новооткритите в България ферми за норки, съществуващи в нарушение на националното и европейското законодателство. Неправителствената организация изключително активно лобираше срещу готвените промени в законодателството, които да позволят безпроблемното развитие на бизнеса с ценни кожи. За да покажат проблемите в този вид индустрия, активистите заснеха и разпространиха видео от фермите за норки, в което се видяха нарушенията при отглеждането на животните. Те изразиха и своите притеснения от екологичните и здравословни рискове, които този бизнес води със себе си.

**БЪЛГАРСКИ ФОНД ЗА ЖЕНИТЕ**

**ЗАСТЪПНИЦИ НА ГОДИНАТА**

[Български фонд за жените (БФЖ)](https://bgfundforwomen.org) подкрепя местни неправителствени организации, работещи за правата на жените, с цел постигане на реалната им равнопоставеност във всички сфери на обществения живот и за премахване на всяка форма на дискриминация. През 2017 г. фондът беше изключително активен в застъпническата си дейност, настояваща за ратифициране на Истанбулската конвенция.

През годината те организираха шествие за правата на жените, дарителска кампания за жени и деца, преживели насилие, кампания „Дами карат“ срещу стереотипите за жените шофьори, както и поредица от обучения в цяла България, помагащи на учители и ученици да разпознават домашното насилие.

Благодарение на БФЖ множество малки организации получиха финансиране за проекти с фокус овластяване на млади жени и момичета. Организацията създаде и „Фонд за артистични проекти на жени“, за да подпомага по-активното участие на жените в професионалните изкуства и културния сектор.

**ВИКТОРИЯ НЕДЯЛКОВА И ЗАХАРИ НЕДЯЛКОВ**

**ВДЪХНОВЕНИЕ НА ГОДИНАТА**

Виктория и Захари Недялкови са семейство планински спасители. Преди 13 години се ражда дъщеря им с диагноза, предполагаща силно намалена подвижност, но с помощта на адаптирана екипировка тримата покоряват върхове. Преди две години те решават да се посветят на каузата да помагат и на други хора с двигателни затруднения да открият магията на планината. За целта създават [инициативата „Към върха“](https://www.facebook.com/vurha/). За последната година Виктория и Захари помагат на над 30 човека с увреждания да изкачат своите лични върхове. Организират снежно спускане, преходи и адаптирани игри за деца с увреждания, [помагат на мъж, който не ходи самостоятелно, да се качи на Мусала](http://btvnovinite.bg/article/bulgaria/vjarvame-v-dobroto-kak-petko-kojto-ne-mozhe-da-hodi-izkachi-musala.html), [за пореден път организират летен лагер в Рила за деца със спина бифида и хидроцефалия](http://www.sbhb.org/%25D0%25BB%25D0%25B5%25D1%2582%25D0%25B5%25D0%25BD-%25D0%25BB%25D0%25B0%25D0%25B3%25D0%25B5%25D1%2580-2017). Семейство Недялкови се борят с предразсъдъка, че хората с увреждания нямат място в планината. „Планината дава много, всеки се чувства добре там. Да, за всеки е трудно, но можем да намерим начин да стимулираме децата си и просто да им покажем, че могат да са навсякъде и трябва да са навсякъде, не е нужно да се ограничават“, казват те.

**АСОЦИАЦИЯ НА ЕВРОПЕЙСКИТЕ ЖУРНАЛИСТИ – БЪЛГАРИЯ**

**ЖУРНАЛИСТИ НА ГОДИНАТА**

[Асоциацията на европейските журналисти – България](http://www.aej-bulgaria.org) е професионална общност, член на международната Асоциация на европейските журналисти и независим наблюдател в комисията по медиите към Съвета на Европа. Организацията има за цел да подкрепя критичната журналистика и свободата на медиите.

През последната година асоциацията беше изключително активна в борбата с фалшивите новини, организирайки обучения и конференция по темата. Тя също така проведе и собствени изследвания, засягащи състоянието на медийната среда, както и традиционното си национално проучване за натиска, на който са подложени българските журналисти. В началото на октомври АЕЖ-България организира протест пред Министерски съвет в защита на свободната журналистика, след като към журналиста Виктор Николаев в ефир бяха отправени заплахи от депутат от ГЕРБ и вицепремиер. „Елате да покажем, че в България има медии и журналисти, които не приемат да бъдат мачкани. Елате да защитим правото да задаваме въпроси и да изискваме отговори от онези, чиито заплати плащаме!“, призоваха организаторите. Над 100 журналисти от различни медии подкрепиха протеста и поискаха от властимащите да зачитат правото им да работят свободно.